Загадчык полацкай Мастацкай галерэі Ларыса Лысенка прыгадвае, што па стылістыцы ён быў непадобны да работ Ядвігі Аляксандраўны, да ўсяго — няскончаны: на адваротным баку — іншая карціна. Падобны партрэт Міцкевіча пэндзля Хруцкага, завершаны, знаходзіцца ў фондах згаданага Музея рускай літаратуры. Мастак маляваў яго з паштовак у 1850-х, у маладосці ж, магчыма, бачыўся з Міцкевічам у Пецярбургу. Неўзабаве пасля смерці Адама Міцкевіча ў 1855-м яго партрэты з паштовак стваралі і іншыя мастакі ў Беларусі, Літве і Польшчы. Гэта быў, можна сказаць, трэнд таго часу. Такія партрэты рабіліся часта ў павароце на тры чвэрці, у характэрных позах. Ды і паштоўкі-прататыпы — добра вядомыя.